敷水歌送竇漸入京
作者：岑參
朝代：唐

paragraphs: 羅敷昔時秦氏女，千載無人空處所。
昔時流水至今流，萬事皆逐東流去。
此水東流無盡期，水聲還似舊來時。
岸花仍自羞紅臉，隄柳猶能學翠眉。
春去秋來不相待，水中月色長不改。
羅敷養蠶空耳聞，使君五馬今何在？
九月霜天水正寒，故人西去度征鞍。
水底鯉魚幸無數，願君別後垂尺素。